雷氏子推迹石鼓爲隸古定聖俞作長詩敘之諸公繼作予亦繼其後
作者：劉敞
朝代：宋

paragraphs: 結繩既亡書契出，文字變化尤倏忽。
太山七十有二代，遺事昏昏萬無一。
岐陽石鼓起晚周，宣王之詩史籀筆。
天下金石凡幾存，此當爲甲彼皆乙。
體勢鳥迹雜蝌蚪，詞章車攻與吉日。
六書既廢小雅缺，能使兼存此其實。
韓公昔甞歌感激，若弦周詩播琴瑟。
雷生今復隸古定，如破魯璧傳簡帙。
道之難行乃若兹，二千年間能事畢。
先王親用必貴本，流俗玩文因喪質。
此雖于今似不急，豈不班班見儒術。
藏之天府自其所，大訓河圖亦何物。
會稽羣玉久冥寞，漆簡韋編尚彷彿。
昔人雖死名不朽，智者能爲巧當述。
太學先生事起廢，誦此勤勤救埋沒。
會令永與天壌傳，不比酒誥俄然失。